આ કકળાટ એટલે શું? તે શા માટે કાઢવો? આ દિવસોમાં જ કેમ કાઢવાનો? તેની વિધિનું સૂચક મહત્વ શું? એવા પ્રશ્નો નાનો હતો ત્યારે પણ થતા હતા પણ કોઈ સંતોષકારક જવાબ ન મળતો! કકળાટ શબ્દ આમ તો ખૂબ પ્રચલિત શબ્દ છે. વાતચીતમાં કે સમાચારોમાં આ શબ્દ ખૂબ વપરાતો જોવા મળે છે. આ કકળાટ શબ્દનો અર્થ જાણવો જરૂરી બને છે. ભગવદ્દગોમંડલ પ્રમાણે આ શબ્દ સંસ્કૃત શબ્દ ‘ કલ્ ‘ ( અવાજ કરવો ) પરથી ઉતરી આવ્યો છે. જેનો અર્થ કકળાટ કરવો, કલ્પાંત કરવો, જીવ બાળવો, મનમાં બળવું એવા દર્શાવ્યા છે. શબ્દપ્રયોગ તરીકે (૧) આંતરડી કકળી ઉઠવી = બદદુઆ દેવી, શાપ આપવો, મનમાં ઘણું જ દુઃખ થવું, બહુ જ દિલગીર થવું. (૨) કકળી ઉઠવું = મોટેથી રાડો પાડવી કે લાગણીથી ફરિયાદ કરવી. આ શબ્દના અન્ય અર્થોમાં કરગરવું, ખૂબ ગરમ થઇ જવું, ઉકળવું, ગુસ્સે થવું, ખિજાવું, બબડવું, રીસમાં બોલવું કે દુઃખમાં પીડાવું એવા છે.